RP พุ่ง 10% นิวไฮในรอบกว่า 2 เดือน เล็งทุ่ม 300 ลบ.ขยายกองเรือหนุนรายได้โตเข้าเป้า 10%
RP พุ่ง 10% นิวไฮในรอบกว่า 2 เดือน เล็งทุ่ม 300 ลบ.ขยายกองเรือหนุนรายได้โตเข้าเป้า 10% โดยล่าสุด ณ เวลา 14.52 น. ราคาอยู่ที่ 5.40 บาท เพิ่มขึ้น 0.50 บาท หรือ 10.20% สูงสุดที่ระดับ 5.85 บาท ต่ำสุดที่ระดับ 4.90 บาท ด้วยมูลค่าการซื้อขาย 35.67 ล้านบาท
17 ม.ค. 2561

ผู้สื่อข่าวรายงานว่า ราคาหุ้น บริษัท ท่าเรือราชาเฟอร์รี่ จำกัด (มหาชน) หรือ RP ณ เวลา 14.52 น. ราคาอยู่ที่ 5.40 บาท เพิ่มขึ้น 0.50 บาท หรือ 10.20% สูงสุดที่ระดับ 5.85 บาท ต่ำสุดที่ระดับ 4.90 บาท ด้วยมูลค่าการซื้อขาย 35.67 ล้านบาท โดยราคาหุ้นปรับตัวขึ้นทำสถิติสูงสุดในรอบกว่า 2 เดือน จากราคาปิดที่ระดับ 5.45 เมื่อวันที่ 14 เดือน พ.ย. 60

ด้านนายอภิชาติ ชโยภาส กรรมการผู้จัดการ RP เปิดเผยว่า บริษัทตั้งเป้ารายได้ปี 61 จะเติบโต 5-10% จากปีก่อน ตามจำนวนผู้เดินทางที่คาดว่าจะเพิ่มขึ้นเป็นไม่ต่ำกว่า 1.5 ล้านคน จากปีก่อนที่ 1.2 ล้านคน หลังคาดว่านักท่องเที่ยวที่เดินทางเข้าประเทศจะเพิ่มเป็น 40 ล้านคน จากปีก่อนที่ 35 ล้านคน
อีกทั้ง บริษัทยังมีการจับมือกับสายการบินเช่าเหมาลำ เพื่อให้บริการรับนักท่องเที่ยวจากสนามบินลงเรือ และส่งถึงที่พัก ทำให้นักท่องเที่ยวได้รับความสะดวกมากขึ้น รวมถึงเพิ่มเที่ยวเรือให้มากขึ้นอีกด้วย
ส่วนแผนการลงทุนในปี 61-62 บริษัทเตรียมงบราว 300-400 ล้านบาท เพื่อสร้างท่าเรือดอนสักเพิ่มอีก 2 ท่า จากปัจจุบันที่มี 3 ท่า และปรับปรุงท่าเรือเดิม โดยปี 61 เตรียมงบลงทุนราว 300 ล้านบาท เพื่อที่จะซื้อเรือใหม่เข้ามาเพิ่มอีก 2 ลำ จากปัจจุบันมีกองเรืออยู่ทั้งหมด 14 ลำ นอกจากนี้บริษัทมีแผนจะเพิ่มเส้นทางให้บริการ จากกระบี่-เกาะยาว โดยคาดว่าจะเห็นความชัดเจนภายในสิ้นปีนี้ จากปัจจุบัน ที่ให้บริการเดินเรือที่ ท่าเรือดอนสัก- สมุย ดอนสัก -พะงัน สมุย-พะงัน สมุย-เกาะเต่า
พร้อมกันนี้ บริษัทวางเป้าหมายจะเพิ่มบริการใหม่ๆ โดยให้ RP เป็นสถานที่นัดพบหรือ Meeting Station โดยมีร้านกาแฟ ร้านสะดวกซื้อ ให้บริการทั้งที่ท่าเรือและบนเรือ รวมถึงบริการอินเทอร์เน็ตความเร็วสูงครอบคลุมในทุกพื้นที่เพื่อรองรับความต้องการของลูกค้าในทุกกลุ่ม ตอบสนองไลฟ์สไตล์การใช้ชีวิตที่เปลี่ยนไป ซึ่งมั่นใจว่าในอีก 5 ปีข้างหน้า ท่าเรือราชาเฟอร์รี่จะเป็นผู้นำด้านขนส่งที่เชื่อมต่อระหว่าง 2 มหาสมุทร ทั้งฝั่งอ่าวไทยและอันดามัน เป็นท่าเรือขนาดใหญ่ที่ทันสมัยที่สุด